โบรกฯเตือน 10 หุ้นเสี่ยงพิษ “โควิด” รอบสอง พร้อมชู 4 หุ้นหลบภัย!
โบรกฯเตือน 10 หุ้นเสี่ยงพิษ “โควิด” รอบสอง พร้อมชู 4 หุ้นหลบภัย!
14 ก.ค. 2563

บล.เคทีบี (ประเทศไทย) ระบุในบทวิเคราะห์ ประเมินแนวโน้มดัชนีตลาดหุ้นไทยวันนี้ คาดมีแนวโน้มอ่อนตัวลงต่อ หลังตัวเลขติดเชื้อ Covid-19 ทั่วโลกพุ่งต่อเนื่อง รวมถึงราคาน้ำมันถูกฉุดจาก OPEC+ ส่วนของไทยกลับมากังวลติดเชื้อเพิ่มในประเทศ และเงินบาทยังอ่อนค่าต่อ
ขณะที่กรณีจังหวัดระยองมีคำสั่งปิดโรงแรม หลังพบว่ากลุ่มทหารที่เดินทางมาจากประเทศอียิปต์เพื่อมาทำภารกิจในไทยตั้งแต่วันวันที่ 8 ก.ค.ที่ผ่านมา และเข้าพักในโรงแรมหนึ่งที่จังหวัดระยอง แล้วในวันที่ 12 ก.ค.63 พบว่าหนึ่งในทหารติดเชื้อโควิด โดยกลุ่มทหารนี้ไม่ได้มีการเข้าstate quarantine 14 วันตามขั้นตอนปกติ ประกอบกับจากไทม์ไลน์เดินทางร่วมคณะ 31 คน ไปเที่ยวห้างกลางเมืองระยอง
นอกจากนี้ ยังมีกรณีเด็กหญิงจากซูดานที่เดินทางมาไทยกับครอบครัวรวม 5 คน เข้าพักในคอนโดฯกลางกรุง และตรวจพบการติดเชื้อโควิด โดยคาดว่าจากประเด็นดังกล่าวจะส่งผลลบทางจิตวิทยาระยะสั้นต่อหุ้นกลุ่มท่องเที่ยว อาทิ บริษัท ดิ เอราวัณ กรุ๊ป จำกัด (มหาชน) หรือ ERW, บริษัท โรงแรมเซ็นทรัลพลาซา จำกัด (มหาชน) หรือ CENTEL, บริษัท ไมเนอร์ อินเตอร์เนชั่นแนล จำกัด (มหาชน) หรือ MINT
อีกทั้งกลุ่มสายการบินที่ได้รับผลกระทบ อาทิ บริษัท ท่าอากาศยานไทย จำกัด (มหาชน) หรือ AOT, บริษัท เอเชีย เอวิเอชั่น จำกัด (มหาชน) หรือ AAV, บริษัท การบินไทย จำกัด (มหาชน) หรือ THAI, บริษัท การบินกรุงเทพ จำกัด (มหาชน) BA, บริษัท สายการบินนกแอร์ จำกัด (มหาชน) หรือ NOK
รวมถึงหุ้นในกลุ่มห้างสรรพสินค้า อาทิ บริษัท เซ็นทรัลพัฒนา จำกัด (มหาชน) หรือ CPN และบริษัท เซ็นทรัล รีเทล คอร์ปอเรชั่น จำกัด (มหาชน) CRC
อย่างไรก็ตามมีหุ้นที่ได้ประโยชน์หากไวรัสโควิด-19 กลับมาระบาดอีกครั้ง อาทิ บริษัท ศรีตรังโกลฟส์ (ประเทศไทย) จำกัด (มหาชน) หรือ STGT, บริษัท เมก้า ไลฟ์ไซแอ็นซ์ จำกัด (มหาชน) หรือ MEGA, บริษัท ทีคิวเอ็ม คอร์ปอเรชั่น จำกัด (มหาชน) หรือ TQM และบริษัท เจเคเอ็น โกลบอล มีเดีย จำกัด (มหาชน) JKN